
	[bookmark: nev]FARKAS ANITA
anita.farkas12@gmail.com
Mentőtiszt 
BSc, 8. félév
Pécsi Tudományegyetem
Egészségtudományi Kar
	
[bookmark: _GoBack]






Témavezető:
	Prof. Dr. Betlehem József
egyetemi tanár, PTE ETK




A PANDÉMIA HATÁSA A KÓRHÁZON KÍVÜLI KERINGÉSLEÁLLÁSOKRA

Kulcsszavak: keringésleállás, OMSZ, újraélesztés, pandémia, spontán keringésvisszatérés (ROSC)
Bevezetés. A Központi Statisztikai Hivatal adatai alapján 2018 és 2021 közti időszakban 557271 haláleset történt Magyarországon, mely halálesetek 22,91%-a a keringési rendszer betegségeiből adódtak. Ezen adatok alapján elmondható, hogy a keringési rendszer betegségeiből adódó halálozások Magyarországon vezető halálokok. Már a pandémiát megelőző időszakban is, a prehospitális ellátás meghatározó részét képezték a kórházon kívüli keringésleállások ellátása. A 2020-ban világméretűvé váló koronavírus megbetegedés, a keringésleállások számának nagymértékű növekedését okozta, ezzel az egészségügyi ellátórendszert súlyosan leterhelte.

Módszerek. A kutatás célja volt megvizsgálni a járvány alatt növekedett-e a kórházon kívüli keringésleállások száma, és ez összefüggésben áll-e a helyszíni sikeres újraélesztésekkel. A kutatás leíró jellegű, kvantitatív, retrospektív vizsgálat Baranya és Szabolcs-Szatmár-Bereg vármegyében 2018. november és 2021 július között ellátott betegek adatai alapján kényelmi mintaválasztással. Az adatokat az Országos Mentőszolgálat esetdokumentációi biztosították. Beválasztásra kerültek azok az esetek, ahol keringésmegállás; reanimatio; újraélesztés diagnózis szerepelt, míg kizártam a hiányos, nehezen olvasható dokumentációkat és a secunder transzportokat. Adat rögzítésre és elemzésre MS Excel 16.71 és SPSS 24.0 programot használtam, az összefüggéseket Chi-négyzet próbával, bináris logisztikus regresszióval elemeztem (szign. P≤0,05, MT 95%).

Eredmények. Az elemzett esetszám 2990 fő. A vizsgált időszak alatt Szabolcs-Szatmár-Bereg vármegyében szignifikánsan több újraélesztés történt (p<0,001), az újraélesztések sikeressége a két vármegye között nem különbözött. Az újraélesztések sikeressége kardiális és nem kardiális okok szerint szignifikánsan nem tért el (p=0,840). Szignifikáns különbség nem volt kimutatható a laikus által megkezdett újraélesztések és annak sikeressége között (p=0,634). Az elsőként regisztrált EKG görbe típusa és az újraélesztés sikeressége között szignifikáns összefüggés mutatkozott (P<0,001). Az újraélesztések sikerességének esélye a nőknél mintegy négyszer nagyobb volt.

Megbeszélés. A pandémia idején az ellátásra szoruló betegek és a keringésleállások száma is emelkedett. Ugyanakkor a laikusok újraélesztési hajlandósága csökkent. A magas időfaktorú kórképek ellátása kiemelkedő fontosságú a pandémia időszaka alatt is, melyben a laikus elsősegélynyújtóknak és a mielőbbi mentőellátásnak központi szerepe van.



